
ŠILALĖS RAJONO SAVIVALDYBĖS ADMINISTRACIJOS
CENTRALIZUOTAS VIDAUS AUDITO SKYRIUS


ŠILALĖS RAJONO SAVIVALDYBĖS ADMINISTRACINĖS NAŠTOS MAŽINIMO PRIEMONIŲ VYKDYMO VERTINIMO
VIDAUS AUDITO ATASKAITA

2026 m. kovo  3 d.   Nr. A3–1
Šilalė


1.  ĮVADINĖ DALIS


1.1.   Vidaus audito atlikimo motyvai: vidaus auditas atliktas vadovaujantis Centralizuoto vidaus audito skyriaus 2026 metų veiklos planu. Į veiklos planą administracinės naštos mažinimo priemonių vykdymo vertinimo vidaus auditas įtrauktas vykdant Lietuvos Respublikos administracinės naštos mažinimo įstatymo 7 straipsnio 3 dalies reikalavimą, pagal kurį savivaldybių centralizuotos vidaus audito tarnybos pasibaigus pusmečiui vertina, kaip vykdomos administracinės naštos mažinimo priemonės, įtrauktos į savivaldybių strateginį veiklos planą. 
1.2.  Vidaus audito atlikimo terminas: auditas pradėtas 2026-01-16,  baigtas 2026-03-02.
              1.3. Vidaus audito apimtis: audituojamas subjektas: Šilalės rajono savivaldybės administracija, J. Basanavičiaus g. 2-1, Šilalė, juridinio asmens kodas 188773720. 
              Tikrinta ir vertinta savivaldybės administracijos skyrių, seniūnijų pateikta informacija apie administracinės naštos mažinimo priemonių vykdymą per 2025 m. II  pusmetį.
              Audituojamas laikotarpis: 2025 m. II  pusmetis.
             1.4. Vidaus audito tikslas: nustatyti ir įvertinti, ar tinkamai įgyvendinamos administracinės naštos mažinimo priemonės, numatytos Šilalės rajono savivaldybės 2025–2027 metų strateginiame veiklos plane[footnoteRef:1]. [1:  Šilalės rajono savivaldybės tarybos 2025 m. vasario 21 d. sprendimas Nr. T1-26 (Šilalės rajono savivaldybės tarybos 2025 m. balandžio 24 d. sprendimo Nr. T1-87 redakcija) „Dėl Šilalės rajono savivaldybės 2025–2027 metų strateginio veiklos plano patvirtinimo“.] 

             1.5. Vidaus audito metodai: vidaus auditas atliktas taikant dokumentų peržiūros ir vertinimo, pateiktos informacijos analizės, palyginimo, pokalbių su darbuotojais, viešos informacijos stebėjimo metodus. Atliekant vidaus auditą buvo laikytasi prielaidos, kad vidaus audito metu pateikti dokumentai išsamūs ir galutiniai. 
             1.6. Vidaus audito vertinimo kriterijai:  Vidaus auditas atliktas vadovaujantis Lietuvos Respublikos administracinės naštos mažinimo įstatymu, Lietuvos Respublikos vidaus kontrolės ir vidaus audito įstatymu, Šilalės rajono savivaldybės administracijos Centralizuoto vidaus audito skyriaus vidaus audito metodika, nuostatais ir profesinės etikos taisyklėmis, Šilalės rajono savivaldybės tarybos sprendimais, administracijos direktoriaus įsakymais.
1.7. Vidaus audito vykdytojai: Centralizuoto vidaus audito skyriaus vedėja Rasa Monkevičienė. 
2.  DĖSTOMOJI DALIS 

             Lietuvos Respublikos Seimas, atsižvelgdamas į tai, kad nepagrįsta ir neproporcinga administracinė našta turi neigiamą poveikį šalies gyventojams, ekonomikai ir verslo aplinkai, 2012 m. lapkričio 8 d. priėmė Lietuvos Respublikos administracinės naštos mažinimo įstatymą (toliau – Įstatymas). Įstatymo tikslas – užtikrinti darnų administracinės naštos mažinimo procesą, orientuotą į piliečių, verslo subjektų ir valstybės interesus, kuo mažesnėmis sąnaudomis pasiekti teisės aktuose numatytų tikslų.  Įstatymo   6 straipsnio 1 dalyje numatyta, kad administracinės naštos mažinimo priemonės įtraukiamos į savivaldybių taryboms teikiamus tvirtinti savivaldybių strateginių veiklos planų projektus. Šilalės rajono savivaldybė minėtą įstatymo nuostatą įgyvendino Šilalės rajono savivaldybės tarybos 2025 m. vasario 21 d. sprendimu Nr. T1-26 (Šilalės rajono savivaldybės tarybos 2025 m. balandžio 24 d. sprendimo Nr. T1-87 redakcija) patvirtindama Šilalės rajono savivaldybės 2025–2027 metų strateginį veiklos planą ir jame numatydama priemonių, mažinančių administracinę naštą juridiniams ir fiziniams asmenims, taikymą. Savivaldybės funkcijų įgyvendinimo ir valdymo tobulinimo programos (Nr. 01) tikslams pasiekti iškeltas 2 uždavinys „Diegti Savivaldybės administracijoje modernias informacines sistemas, plėsti e-paslaugų spektrą bei mažinti administracinę naštą gerinant darbo sąlygas“ ir  patvirtintos 4 priemonės šiam uždaviniui įgyvendinti bei nustatyti 9 vertinimo kriterijai.  
              Centralizuotas vidaus audito skyrius, įgyvendindamas Įstatymo 7 straipsnio 3 dalies nuostatas,  atliko vertinimą,  kaip per 2025 metų II  pusmetį vykdomos Savivaldybės strateginiame veiklos plane numatytos priemonės, susijusios su  administracinės naštos mažinimu. Ataskaita dėl administracinės naštos mažinimo priemonių vykdymo vertinimo skelbiama Šilalės rajono savivaldybės interneto svetainėje. 
              Savivaldybės strateginiame veiklos plane numatytų priemonių, susijusių su administracinės naštos mažinimu, vykdytojai: Šilalės rajono savivaldybės administracijos struktūriniai padaliniai – skyriai (toliau tekste – Skyriai) ir administracijos filialai – seniūnijos (toliau tekste – Seniūnijos). Vertinimas buvo atliktas vadovaujantis Skyrių ir Seniūnijų pateikta informacija.
              Išanalizavus Skyrių ir Seniūnijų  pateiktą informaciją apie Administracinės naštos mažinimo priemonių plano vykdymą  nustatyta:            
              1 priemonė „Atliekama Savivaldybės tarybos ir Administracijos direktoriaus priimtų teisės aktų analizė dėl administracinės naštos mažinimo“. 
                Šios priemonės vykdytojai – visi Savivaldybės administracijos struktūriniai padaliniai – skyriai ir visi Savivaldybės administracijos filialai – seniūnijos.
                Savivaldybės administracijos skyriai informavo, kad peržiūri ir teikia pastabas dėl priimamų teisės aktų projektų, vertinant jų įtaką administracinei naštai.  
               Investicijų ir urbanistikos skyrius nurodė, kad vykdoma analizė,  siekiant išvengti  perteklinius informacinius reikalavimus ir supaprastinti procedūras.   
              2 priemonė „Naikinimas, mažinimas ar gerinamas esamas teisinis reguliavimas dėl informacinių įsipareigojimų“. 
                Šios priemonės vykdytojai – visi Savivaldybės administracijos struktūriniai padaliniai – skyriai ir visi Savivaldybės administracijos filialai – seniūnijos.
                Savivaldybės administracijos skyriai ir seniūnijos nurodė, kad nuolat peržiūrimi dokumentavimo reikalavimai – sumažintas popierinių dokumentų naudojimas, dalis procesų perkelta į elektronines sistemas (pavyzdžiui, e. parašai, pateikti elektroniniai prašymai, atsakymai ir kt.), nes            
dokumentų valdymas atliekamas dokumentų valdymo sistemoje „Kontora“.  
                Biudžeto ir strateginio planavimo skyrius informavo, kad sumažėjo rengiamų teisės aktų skaičius, nes Šilalės rajono savivaldybės tarybos 2025 m. vasario 21 d. sprendimu Nr. T1-27 patvirtinus Šilalės rajono savivaldybės biudžetą, išlaidų prieduose asignavimų valdytojams nėra išskiriama išlaidų eilutė turto įsigijimui, todėl, norinti atlikti keitimus tarp ilgalaikio turto ir paprastųjų išlaidų, nereikia jiems savivaldybės biudžete skirtų asignavimų tikslinti savivaldybės taryboje.  
                Savivaldybė 2024 m. tapo SABIS naudotoju. SABIS tai moderni Europos elektroninių sąskaitų faktūrų standartą atitinkanti Sąskaitų administravimo bendroji informacinė sistema, kuri pakeitė „E. Sąskaitą“. SABIS – užtikrina vartotojams patogią aplinką, prisideda prie popierinių sąskaitų skaičiaus mažinimo ir padidina viešojo ir privataus sektoriaus valdymo efektyvumą, sumažina rankinių klaidų skaičių ir administracinę naštą apskaitos grupėms. 
               3 priemonė „Gerinama asmenų aptarnavimo „vieno langelio“ principu kokybė“.
                Šią priemonę vykdo visi  administracijos struktūriniai padaliniai – skyriai  ir administracijos filialai – seniūnijos.        
                Teisės, personalo ir civilinės metrikacijos  skyrius nurodė, kad nuo 2025 m. liepos 1 d. (II pusmetį) piliečiai, kurie kreipiasi dėl paslaugų suteikimo į vieną langelį, informuojami apie galimybę dėl paslaugų kreiptis elektroniniu būdu, t. y. per elektroninius valdžios vartus adresu www.epaslaugos.lt. Teisės, personalo ir civilinės metrikacijos skyriuje per 2025 metų II pusmetį dėl paslaugų suteikimo elektroniniu būdu nesikreipė  nei vienas pilietis, nors tokia galimybė suteikta administracinių paslaugų teikimo aprašymuose. Visi dokumentai teismui (ieškiniai, atsiliepimai, prašymai ir kt.) pasirašomi elektroniniu parašu,  siunčiami ir gaunami per E. pristatymo sistemą. Valstybės, savivaldybės  institucijoms raštai siunčiami per E. pristatymo sistemą, Savivaldybės seniūnijoms raštai siunčiami elektroniniu paštu per DVS kontorą. Savivaldybės tarybos sprendimų projektai, Savivaldybės administracijos direktoriaus įsakymai, Savivaldybės mero potvarkiai rengiami elektroniniu būdu ir derinami tik per DVS „Kontora“ rengiamųjų dokumentų modulį, gaunami dokumentai vizuojami elektronine forma DVS „Kontora“, atsakingiems darbuotojams raštai vykdyti nukreipiami per DVS „Kontora“.
Naudojantis metrikacijos paslaugų informacine sistema MEPIS, paslaugos teikiamos vieno langelio principu, suteikiama galimybė gyventojams pateikti elektroninius prašymus internetu, vaiko gimimą gali registruoti naudojantis informacine sistema MEPIS. Per 2025 m. II pusmetį, naudojantis šia sistema, gauti 47 piliečių prašymai. Atsiradus elektroniniam medicininiam mirties liudijimui, per 2025 m. II pusmetį iš 125 mirčių visos mirtys buvo įregistruotos naudojantis informacine sistema MGVDIS.
[bookmark: _Hlk86221038]Per 2025 m. II pusmetį per TEISIS sistemą pirminės teisinės pagalbos kreipėsi 78 asmenys, nebeliko popierinių dokumentų pildymo.
  Veiklos administravimo skyrius informavo, kad elektroniniu būdu, per e. pristatytą gautų dokumentų skaičius – 968, išsiųsta e. siuntų – 699. Per Valstybės informacinių išteklių sąveikumo platformą (VIISP) gauti 52 prašymai iš gyventojų ir išsiųsti  72 atsakymai gyventojams. 
                   Kaimo reikalų ir aplinkosaugos bei Investicijų ir urbanistikos skyriai nurodė, kad pagerintas informacijos prieinamumas atnaujinant informaciją interneto svetainėje. Gyventojams sudaryta galimybė pateikti prašymus ir gauti informaciją nuotoliniu būdu (el. paštu, elektroninėmis priemonėmis). Siekiama centralizuoti asmenų aptarnavimą „vieno langelio“ principu, užtikrinant, kad gyventojai visais klausimais būtų aptarnaujami vienoje vietoje, neperkeliant jų tarp skirtingų padalinių. 
                    Socialinės paramos skyrius informavo, kad įdiegtos virtualios bylos su biometriniu parašu. Suformuotos 2139 virtualios bylos, kas leido sumažinti popierinių dokumentų kiekį ir gyventojų apsilankymų skyriuje skaičių. 
                     Seniūnijos informavo, kad gerinama asmenų aptarnavimo „vieno langelio“ principu kokybė. Visi seniūnijų  dokumentai – gaunami, siunčiami, vidaus ir kiti, registruojami Dokumentų valdymo sistemoje ,,Kontora“. Sistema suteikia tikslumo ir operatyvumo galimybes tvarkant dokumentų apskaitą. Elektroninėje erdvėje – Gyventojų registro informacinėje sistemoje, automatiškai yra registruojamos seniūnijose išduodamos pažymos apie deklaruotą gyvenamąją vietą, pažymos gyvenamosios vietos savininkams ir kt., registruojamos ir atvykimo ar išvykimo deklaracijos. Seniūnijos naudojasi viešųjų pirkimų informacine sistema VIPIS, skirta viešiesiems pirkimams vykdyti, planuoti ir kontroliuoti. Seniūnijos dirba su elektronine archyvo informacine sistema (EAIS), rengiame einamų metų bylų nomenklatūrą, ilgo saugojimo ir nuolatinio saugojimo bylų apyrašus bei bylų naikinimo aktus, kuriuos deriname su Klaipėdos regioninio valstybės archyvo Tauragės filialu. Gyvenamosios vietos deklaravimas vykdomas per Registrų centro savitarnos sistemą.  Seniūnijos dirba su kapinių informacijos skaitmeninimo ir duomenų valdymo sistema ,,Cemety“.  Seniūnijų kapinių nauji duomenys nuolat papildomi sistemoje. Per Licencijų informacinę sistemą išduodami leidimai įrengti išorinę reklamą, leidimai prekiauti ar teikti paslaugas Šilalės rajono savivaldybės viešosiose vietose. Seniūnijų gyventojai teikia paraiškas tiesioginėms išmokoms už pasėlius ir gyvulius gauti. Duomenys kaupiami paraiškų priėmimo informacinėje sistemoje (PPIS). Ūkinių gyvūnų registro informacinėje sistemoje (ŪGRIS). Per VŪRAP sistemą teikiamos nuimto derliaus ir augintojų sandėliuose laikomų grūdų kiekių statistinės ataskaitos, vykdomas valdų ir ūkinių gyvūnų duomenų registras. 
            4 priemonė „Skatinamas elektroninių paslaugų naudojimas“. 
            Šios priemonės vykdytojai – visi Savivaldybės administracijos struktūriniai padaliniai – skyriai ir visi Savivaldybės administracijos filialai – seniūnijos.
             Turto valdymo skyrius informavo, kad duomenis apie juridinius asmenis, norinčius gauti licencijas verstis mažmenine prekyba alkoholiniais gėrimais,  tabako gaminiais ir (ar) su tabako gaminiais susijusiais gaminiais, savivaldybės vykdomoji institucija (toliau – Licenciją išduodanti institucija), gauna iš valstybės informacinių sistemų ir registrų. Tokiu būdu, mažinant administracinę naštą, juridiniams asmenims per 2025 m. II pusmetį išduota 16 vienkartinės licencijos verstis mažmenine prekyba alumi, alaus mišiniais su nealkoholiniais gėrimais ir natūralios fermentacijos sidru, kurių tūrinė etilo alkoholio koncentracija neviršija 15 procentų, 2 licencijos verstis mažmenine prekyba alkoholiniais gėrimais, 1 licencija verstis mažmenine prekyba tabako gaminiais ir 1 patikslinta, 2 licencijos verstis mažmenine prekyba su tabako gaminiais susijusiais gaminiais ir 1 patikslinta (pakeičiant sandėlių, kuriuose laikomi tabako gaminiais susiję gaminiai adresą).  Apie visus leidimus (licencijas), išduotus naudojantis informacinėmis sistemomis, pareiškėjai papildomai informuojami e. paštu, pridedant leidimų (licencijų) skenuotas kopijas ir nurodoma nuoroda į informacinę sistemą. Visi leidimai (licencijos) išduodami nepažeidžiant teisės aktuose numatytų išdavimo terminų.
Švietimo, kultūros ir sporto skyrius informavo, kad  Šilalės rajono savivaldybės tarybos 2023 m. gruodžio 14 d. sprendimu Nr. T1-304 „Dėl Centralizuoto vaikų priėmimo į Šilalės rajono savivaldybės mokyklas, įgyvendinančias ikimokyklinio ir priešmokyklinio ugdymo programas, tvarkos aprašo patvirtinimo“ patvirtintas Centralizuoto vaikų priėmimo į Šilalės rajono savivaldybės mokyklas, įgyvendinančias ikimokyklinio ir priešmokyklinio ugdymo programas, tvarkos aprašas (toliau – Aprašas).  Įgyvendinant Aprašą atnaujinta  Centralizuotos vaikų registravimo ir priėmimo į mokyklas sistema (IS)  – centralizuota prašymų pateikimo ir gyventojų informavimo informacinė sistema. Registruojant vaiką IS tėvams nereikia pateikti jokių dokumentų kopijų.  Vaiko tėvai (globėjai) IS gali matyti savo vaiko eilę.  
 Pranešimai apie vaiko registraciją, vaiko priėmimą į ikimokyklinio ugdymo įstaigą siunčiami į gyventojo nurodytą el. paštą. 100 proc. atsakymų dėl vaiko duomenų tikslinimo, perkėlimo į kitą darželį siunčiami jų nurodytu el. pašto adresu.
   Šilalės rajono savivaldybės tarybos 2025 m. sausio 30 d. sprendimu Nr. T1-4 „Dėl Renginių organizavimo Šilalės rajono savivaldybės viešojo naudojimo teritorijose ir rinkliavų nustatymo tvarkos aprašo patvirtinino“ patvirtintas Renginių organizavimo Šilalės rajono savivaldybės viešojo naudojimo teritorijose ir rinkliavų nustatymo tvarkos aprašas (toliau – Aprašas). Apraše atnaujinta Leidimų organizuoti renginį viešojo naudojimo teritorijoje tvarka. Apraše nustatyti atvejai, kai organizatoriui leidimo organizuoti renginį viešojo naudojimo teritorijoje nereikia – pakanka renginio organizatoriui ne ankščiau kaip 20 darbo dienų ir ne vėliau kaip prieš 3 darbo dienas iki renginio pradžios pateikti Šilalės rajono savivaldybės administracijos direktoriui patvirtintos formos pranešimą apie organizuojamą nekomercinį renginį. Leidimo organizuoti komercinį renginį nereikia, kai: 1) renginyje bus iki 30 dalyvių ir žiūrovų; 2) renginys prasidės ne ankščiau kaip 9.00 val., baigsis tą pačią dieną ne vėliau kaip 22.00 val. ir truks ne ilgiau kaip 3 val.; 3) renginio metu nebus trikdomas, draudžiamas ar ribojamas pėsčiųjų ar transporto priemonių eismas; 4) renginyje nebus statomi, naudojami jokie įrenginiai; 5) toje pačioje vietoje ir tuo pačiu laiku nevyks kitas renginys ir (ar) renginys netrukdys tuo metu vyksiančiam miesto ar valstybinės reikšmės renginiui; 6) nebus trikdoma viešoji rimtis, asmenų ramybė, poilsis ar darbas; 7) renginio organizatorius užtikrins viešąją tvarką, renginio teritorijoje esančių žmonių ir objektų saugumą, renginio teritorijos sutvarkymą po renginio; 8) renginyje nebus vykdoma koncertinė veikla; 9) renginyje nebus vykdoma prekyba, teikiama pramoginė paslauga, nebus skleidžiama reklama; 10) renginyje nebus vykdomas pasirodymas su gyvūnais; 11) renginys neturės susirinkimo požymių pagal Lietuvos Respublikos susirinkimų įstatymą; 12) renginį organizuoja Savivaldybės įsteigta biudžetinė ir viešoji įstaiga, vykdydama savo steigimo dokumentuose nustatytus veiklos tikslus, Savivaldybės administracija arba jos struktūriniai padaliniai ir kuriuose nebus prekiaujama alkoholiniais gėrimais.
Renginio organizatorius, norintis viešojo naudojimo teritorijoje organizuoti renginį, prašymą dėl leidimo organizuoti renginį gali pateikti Šilalės rajono savivaldybėje raštu arba elektroninėmis ryšio priemonėmis, kuris gali būti pasirašomos elektroniniu parašu. Per 2025 m. išduoti 51 leidimai. Leidimai išduodami ne vėliau kaip per 5 darbo dienas. Visi leidimai renginio organizatoriams, Šilalės rajono policijos komisariatui ir kitiems subjektams siunčiami per dokumentų valymo sistemą „Kontora“ ir organizatoriaus nurodytu elektroniniu paštu. 
 Šilalės rajono savivaldybės bendrojo ugdymo mokyklų mokiniams išduodami elektroniniai mokinio pažymėjimai. Popieriniai mokinio pažymėjimai išduodami tik tais atvejais, kai mokinio tėvai (globėjai, rūpintojai) atsisako elektroninio mokinio pažymėjimo. 
Bendrojo ugdymo mokyklų valgyklose įdiegtos ir naudojamos elektroninės atsiskaitymo už maitinimą apskaitos priemonės (elektroninis mokinio pažymėjimas su integruota atsiskaitymo valgykloje paslauga), banko kortele bei sudaryta galimybė atsiskaityti grynaisiais pinigais.
                Investicijų ir urbanistikos skyrius nurodė, kad didinama elektroninių paslaugų pasiūla – skatinama naudotis e. paslaugomis statybos leidimų išdavimui, teritorijų planavimo dokumentų viešinimui, duomenų teikimui per informacines sistemas. Taip pat užtikrintas darbuotojų aprūpinimas techninėmis priemonėmis (kompiuteriai, programinė įranga).
                Centralizuotas buhalterinės apskaitos skyrius informavo, kad mėnesinė pajamų mokesčių deklaracija forma GPM313 teikiama per VMI EDS sistemą. Statistinė ataskaita forma DA-01 (ketvirtinė) pateikiama per e-statistika sistemą. Socialinių paslaugų priežiūros departamentui prie SADM ketvirtinės ataskaitos teikiamos per SoPas sistemą. Pagal sudarytas viešųjų pirkimų sutartis PVM sąskaitos faktūros ir sąskaitos faktūros gaunamos per SABIS – Europos elektroninių sąskaitų faktūrų standartą atitinkančią Sąskaitų administravimo bendrąją informacinę sistemą, kuri nuo 2025-01-01 pakeitė „E. sąskaita“. Tarpinių finansinių ataskaitų rinkiniai Biudžeto ir finansų skyriui, Socialinės apsaugos ir darbo ministerijai, Neįgaliųjų reikalų departamentui prie SAM teikiami pasirašyti elektronine  forma. Viešųjų pirkimų paraiškos, užduotys vizuojamos per informacinę sistemą VIPIS. 2024 metų finansinių ataskaitų rinkinio duomenys pateikti ir patvirtinti sistemoje VSAKIS.   
Socialinės paramos skyriuje aktyviai skatintas elektroninių paslaugų naudojimas per Socialinės paramos informacinę sistemą (SPIS) ir informacinę sistemą „Parama“.
 Elektroniniu būdu gauti prašymai:
             Kreipimasis dėl paramos mokiniams: 
Nemokamas mokinių maitinimas – 66 prašymai;
Parama mokinio reikmėms įsigyti – 118 prašymų.
 Kreipimasis dėl socialinių paslaugų:
Aprūpinimas techninės pagalbos priemonėmis – 10 prašymų;
Materialinio nepritekliaus mažinimo programa – 18 prašymų;
Prašymai–paraiškos gauti socialines paslaugas – 2 prašymai;
 Elektroniniu būdu pateikti prašymai dėl išmokų – 288 prašymai.
 Elektroniniu būdu išsiųstų atsakymų skaičius; per informacinę sistemą „Parama“ elektroniniu būdu išsiųsta 651 atsakymas pareiškėjams.
Elektroninių paslaugų naudojimas sudarė galimybes gyventojams greičiau pateikti prašymus, gauti atsakymus nuotoliniu būdu bei sumažino administracinę naštą tiek pareiškėjams, tiek Socialinės paramos skyriaus darbuotojams.

               Seniūnijos informavo, kad 2025 m. II pusmetyje buvo gautos elektroninės atvykimo deklaracijos, gautos  elektroninės išvykimo deklaracijos. Per DVS ,,Kontora“ (VIISP) gauti  prašymai dėl leidimo atlikti kasinėjimo darbus savivaldybės viešose vietose ir  prašymai apie deklaruotą gyvenamąją vietą. Gyventojų registro informacinėje sistemoje buvo gauti  prašymai dėl pažymų  išdavimo. Paslaugas gyventojai gali užsakyti per elektroninį paslaugų portalą www.epaslaugos.lt, taip pat Registrų centro klientų savitarnoje. SPIS programos pagalba gyventojai gali patys tiesiogiai kreiptis dėl socialinių išmokų, neatvykdami į seniūniją. Naudojama paraiškų priėmimo informacinė sistema (PPIS). Seniūnijos gyventojai gali teikti paraiškas tiesioginėms išmokoms už pasėlius ir gyvulius gauti. Per seniūnijoje naudojamą kapinių informacijos skaitmeninimo ir duomenų valdymo sistema ,,Cemety“ buvo išduoti leidimai  laidoti. 
Įgyvendinant minėtas priemones, buvo vykdomi vertinimo kriterijai, kuriuos pateikė  Veiklos administravimo skyrius.  Veiklos administravimo skyrius nurodė, kad įsigyti 5 stacionarūs kompiuteriai, 4 nešiojamieji kompiuteriai (su operacinėmis sistemomis ir biuro programomis), 2 monitoriai, 5 mobilieji telefonai, 20 USB duomenų laikmenų, darbuotojų kompiuterių duomenų saugojimui. Siekiant pagerinti Savivaldybės administracijos darbuotojų darbo našumą, išnuomoti 4 daugiafunkciniai kopijavimo įrenginiai. Pratęsta buhalterinės apskaitos informacinės sistemos „BiudžetasVS“ priežiūros paslauga. Nuo 2025 m. rugsėjo 1 d. „viename langelyje“ įrengtas planšetinis kompiuteris, susietas su Elektroninių paslaugų sistema (EPS). Tai suteikia galimybę gyventojams savarankiškai pateikti dokumentus, pasirašant juos biometriniu parašu. Per planšetinį kompiuterį pateikti dokumentai automatiškai užregistruojami dokumentų valdymo sistemoje DVS „Kontora“. Šilalės rajono savivaldybės administracijos Teisės, personalo ir civilinės metrikacijos skyriuje įdiegtas banko kortelių skaitytuvas, leidžiantis gyventojams už civilinės metrikacijos paslaugas atsiskaityti banko kortele bei įsigyta nauja garso ir vaizdo įranga. Valstybinės žemės nuomos mokesčio skaičiavimo informacinėje sistemoje MASIS suprogramuota SAMUS ir MASIS integracinė sąsaja tam, kad būtų galima registruoti laiškus (mokėjimo pranešimus žemės nuomininkams) SAMUS pašto sistemoje ir adreso BAR kodo spausdinimo įdiegimui, kad sukonfigūruoti sąsają su kurjerių tarnyba UAB SAMUS. Elektroniniu būdu gautų, per E. pristatymą, dokumentų skaičius – 968, išsiųstų e. siuntų – 699. Gauta prašymų iš gyventojų el. būdu (VIISP) – 52, išsiųsta atsakymų  – 72.
                                                                                                         
IŠVADA

             Šilalės rajono savivaldybės taryba, įgyvendindama Lietuvos Respublikos administracinės naštos įstatymo 6 straipsnio 1 dalies nuostatą, Šilalės rajono savivaldybės tarybos 2025 m. vasario 21 d. sprendimu Nr. T1-26 (Šilalės rajono savivaldybės tarybos 2025 m. balandžio 24 d. sprendimo Nr. T1-87 redakcija) patvirtino Šilalės rajono savivaldybės 2025–2027 metų strateginį veiklos planą, kuriame numatė 4 priemones, mažinančias administracinę naštą juridiniams ir fiziniams asmenims. 
              Centralizuotas vidaus audito skyrius, įgyvendindamas Administracinės naštos mažinimo įstatymo 7 straipsnio 3 dalies nuostatas,  atliko vertinimą,  kaip per 2025 metų II  pusmetį vykdomos Savivaldybės strateginiame veiklos plane numatytos priemonės, susijusios su  administracinės naštos mažinimu. 
               Nustatyta, kad visos priemonės per 2025 m.  II pusmetį buvo vykdomos, jos yra tęstinės, todėl vykdomos  nuolat.  Vidaus kontrolė vertinama gerai,  visa rizika buvo nustatyta ir valdoma.      


Centralizuoto vidaus audito skyriaus vedėja                                                       Rasa Monkevičienė

